Kaapstad-egpaar vas oor dwelms in “luukse huis”Argieffoto ŉ Egpaar van Kaapstad is in hegtenis geneem nadat dwelmmiddels met ŉ geraamde straatwaarde van R100 000 by hul luukse huis opgespoor is. “Die polisie het Maandag ŉ klopjag uitgevoer op die egpaar se huis in Pelican Heights,” het genl.maj. Jeremy Vearey, groepbevelvoerder vir Mitchells Plain, Dinsdag gesê. Die polisie het 740 pakkies Tik (metamfetamien), 100 gram ongeprosesseerde Tik en 1 560 Mandrax-tablette opgespoor. Die Mandrax-tablette is glo in ŉ plastiek babamotorfietsie versteek. Volgens Vearey is ŉ nuwe tipe mandrax-tablet ontdek. Tablette word gewoonlik met die letter “B” gemerk, wat aandui dit is “Boss” of “Bentley”. Sommige van die pille in die sak is glo met “E” vir “Eagle” gemerk. “Ons het sedert die begin van 2014 hierdie Eagle-tablette begin opmerk,” het hy gesê. Die polisie het ook beslag gelê op ŉ onbekende bedrag kontant en ŉ 9mm-vuurwapen met verskeie rondes ammunisie. Vearey sê dit is ŉ nuwe neiging om dwelmmiddels in die “welgestelde, boomryke” gebiede te vervaardig en te stoor eerder as op die Kaapse Vlakte. “Inwoners moet hul bure in dié buurte leer ken,” het hy bygevoeg. “Mense moet ook bewus raak van enigiets anders wat verdag kan wees, en nie net huisroof nie.” Hy het gesê inwoners se ondersteuning is noodsaaklik. Die egpaar, in hul 30’s, word glo ook gekoppel aan ŉ bekende dwelmhandelaar wat tans tronkstraf uitdien. Hulle moet binnekort in die Mitchells Plain-landdroshof verskyn. -SAPA